海啸
王贵一 (Ming)
阳侯逞一怒，突兀千丈波。江豚拜鲸浪，奋激吹盘涡。珠湖风雨疾，水立如山坡。白气淼银汉，怪鳄曾未过。海若复大啸，沉没万灶鹾。阳山注釜底，决排势滂沱。高岸尽为谷，平田无寸禾。登陴俯廛井，栋宇浮中河。大舸若飘瓦，渔艇如飞蛾。日落水摇动，枕席亲蚌螺。鼋鼍近喷薄，星斗相荡摩。斯须坠深泽，填壑哀如何。天门远万里，府檄愁催科。唐尧轸方割，宇内咸太和。